text: Президентът настоя за незабавни мерки срещу водната криза в Перник | Днес.dir.bg
  12:42 | 06.07.22
  Президентът настоя за незабавни мерки срещу водната криза в Перник
  Кметът на града сезира прокуратурата и настоя да се посочи виновен
  21:04 | 20 ноември 2019 | Редактор : Криси Димитрова 113 6804 Снимка: БТА
  Президентът Румен Радев настоя да се предприемат незабавни мерки, за да се възстанови водоснабдяването в Перник. Той подчерта, че здравето на гражданите трябва да бъде гарантирано.
  Държавният глава се срещна на "Дондуков" 2 с кмета на града Станислав Владимиров. На срещата са били обсъдени причините за въведения воден режим в града, отговорността на ресорните министерства и перспективите за преодоляване на създадената водна криза, съобщиха от прессекретариата на президента.
  Кметът на Перник е внесъл сигнал до прокуратурата по случая и очаква незабавни мерки за изясняване на отговорността за създадената кризисна ситуация. По думите му от месеци оттокът от язовира надвишава притока, без да бъдат предприети мерки.
  Преди няколко часа шефът на ВиК-Перник Иван Витанов бе уволнен от поста си заради водната криза в града.
  По-рано през деня перничани щурмуваха сградата на дружеството. С викове "оставка" протестиращите се опитаха да влязат вътре, но бяха спрени от полицията. Директорът Витанов прие двама от представители на протестиращите.
  От понеделник в града и околните населени места е въведен воден режим. Причината за това е драстично ниското ниво на язовир "Студена". Хората настояват някой да поеме отговорност и да реши проблема.
  По-рано днес заместник-министърът на регионалното развитие и благоустройството Николай Нанков отбеляза, че има пропуски в справянето с безводието и водния режим в Перник, където пристигна за среща с кмета на общината. Той обясни, че ще има наказани за водната криза в Перник.
  Кметът Станислав Владимиров заяви, че над половин година град Перник е на скрит воден режим, за което неведнъж е подал сигнали, включително и към Народното събрание и очаква своевременна реакция от страна на Министерството на околната среда и водите и Министерството на регионалното развитие и благоустройството.
  Държавният глава е отбелязал необходимостта подкрепа за гражданите на Перник да бъде оказана и от страна на Министерството на отбраната и Министерството на здравеопазването за осигуряването на водоноски, засилен епидемиологичен контрол и предоставянето на дезинфекционни средства.